Asiakirjat Helleenien tasavallan liittymisestä Euroopan yhteisöihin - Asiakirja Helleenien tasavallan liittymisehdoista ja perustamissopimusten mukautuksista - Neljäs osa - Siirtymätoimenpiteet - IV osasto - Maatalous - 2 luku - Tiettyjä yhteisiä markkinajärjestelyjä koskevat määräykset - 1 jakso - Hedelmät ja vihannekset - 75 artikla

1. Perustetaan hinnanhyvitysmekanismi tuotaessa nykyiseen yhteisöön Kreikasta tulevia hedelmiä ja vihanneksia, joille on vahvistettu virallinen hinta.

2. Mekanismia koskevat seuraavat säännöt:

a) suoritetaan Kreikasta tulevan tuotteen b alakohdan mukaisesti lasketun tarjoushinnan ja vuosittain laskettavan yhteisön tarjoushinnan vertailu toisaalta nykyisen yhteisön kunkin jäsenvaltion tuottajahintojen aritmeettisen keskiarvon perusteella, johon lisätään tuotteista aiheutuvat kuljetus- ja pakkauskustannukset niiden siirtyessä tuotantoalueilta yhteisön edustaviin kulutuskeskuksiin, ja toisaalta ottamalla huomioon tuotantokustannusten kehitys. Edellä mainitut tuottajahinnat vastaavat edellä mainitun yhteisön tarjoushinnan vahvistamispäivää edeltävinä kolmena vuonna todettujen hintojen keskiarvoa. Yhteisön vuotuinen hinta ei saa ylittää kolmansiin maihin sovellettavan viitehinnan tasoa. Yhteisön tarjoushintaa alennetaan 3 prosenttia ensimmäisen 59 artiklassa tarkoitetun hintojen lähentämisen yhteydessä, 6 prosenttia toisen hintojen lähentämisen yhteydessä, 9 prosenttia kolmannen hintojen lähentämisen yhteydessä, 12 prosenttia neljännen hintojen lähentämisen yhteydessä, 15 prosenttia viidennen hintojen lähentämisen yhteydessä, ja mitä tulee persikoihin ja tomaatteihin, 21 prosenttia seitsemännen hintojen lähentämisen yhteydessä.

b) Kreikasta tulevan tuotteen tarjoushinta lasketaan joka markkinapäivänä nykyisessä yhteisössä todettujen tai tuonti- ja tukkuporrasta vastaaviksi muutettujen edustavien hintojen perusteella. Kreikasta tulevan tuotteen hinta vastaa alhaisinta edustavaa hintaa tai niiden alhaisimpien edustavien hintojen keskiarvoa, jotka on todettu vähintään 30 prosentissa kyseisestä maasta tulevista määristä, joita on pidetty kaupan kaikilla niillä edustavilla markkinoilla, joiden hinnat ovat saatavilla. Kyseisestä hinnasta tai kyseisistä hinnoista vähennetään c alakohdan mukaisesti mahdollisesti käyttöön otettu korjausmäärä.

c) jos näin laskettu kreikkalaisen tuotteen hinta on alhaisempi kuin a alakohdassa tarkoitettu yhteisön hinta, tuova jäsenvaltio kantaa näiden kahden hinnan erotusta vastaavan korjausmäärän nykyiseen yhteisöön suuntautuvassa tuonnissa. Jos yhteisön tuotteen kulutuskeskusten markkinoilla laskettu päivittäinen tarjoushinta on alhaisempi kuin a alakohdassa määritelty yhteisön hinta, korjausmäärä ei kuitenkaan saa olla suurempi kuin toisaalta näiden kahden hinnan aritmeettisen keskiarvon ja toisaalta kreikkalaisen tuotteen hinnan välinen ero.

d) korjausmäärän kantamista jatketaan, kunnes on todettu, että kreikkalaisen tuotteen hinta on yhtä suuri tai korkeampi kuin a alakohdassa tarkoitettu yhteinen hinta, tai tarvittaessa yhtä suuri tai korkeampi kuin c alakohdassa tarkoitettujen yhteisten hintojen aritmeettinen keskiarvo.

3. Tämän artiklan mukainen hinnanhyvitysmekanismi jää voimaan

a) 31 päivään joulukuuta 1987 asti 59 artiklan 2 kohdassa tarkoitettujen tuotteiden osalta,

b) 31 päivään joulukuuta 1985 asti 59 artiklan 3 kohdassa tarkoitettujen tuotteiden osalta.

4. Jos nykyisestä yhteisöstä tuleva tuonti aiheuttaa häiriöitä Kreikan markkinoilla, voidaan päättää aiheellisista toimenpiteistä, joilla voidaan määrätä edeltävissä alakohdissa tarkoitettua hinnanhyvitysmekanismia vastaavasta mekanismista, kun kyse on sellaisten nykyisestä yhteisöstä tulevien hedelmien ja vihannesten tuonnista Kreikkaan, joille on vahvistettu virallinen hinta.